**คำแนะนำการปฏิบัติสำหรับผู้รับเบี้ยยังชีพขององค์การบริหารส่วนตำบลป่ากลาง ปีงบประมาณ 2561**

**งานพัฒนาชุมชน สำนักงานปลัด องค์การบริหารส่วนตำบลป่ากลาง**

1. **ภายในเดือนตุลาคมของทุกปี** ผู้สูงอายุ คนพิการ และผู้ป่วยเอดส์ ทั้งรายเก่า และรายใหม่ที่ได้ยื่นคำขอขึ้นทะเบียนไว้ ต้องแสดงตนการดำรงชีวิตอยู่ เพื่อยืนยันสิทธิขอรับเงินเบี้ยยังชีพ ต่อองค์การบริหารส่วนตำบลป่ากลาง ก่อนที่จะมีการเบิกจ่ายเงินเบี้ยยังชีพของปีงบประมาณ 2561 ซึ่งองค์การบริหารส่วนตำบลป่ากลาง จะแจ้งกำหนดการรับแสดงตนโดยให้ผู้ใหญ่บ้าน สมาชิกสภาเทศบาลในพื้นที่ ประชาสัมพันธ์ และติดประกาศไว้ในที่เหมาะสม

2. ประโยชน์ของผู้มีสิทธิรับเบี้ยยังชีพที่มาแสดงตนในเดือนตุลาคม มีดังนี้

2.1 ได้ทราบข้อมูลข่าวสารที่ถูกต้องเกี่ยวกับการจ่ายเงินเบี้ยยังชีพ และข่าวสารอื่นๆ ขององค์การบริหารส่วนตำบลป่ากลาง

2.2 ได้พบปะพูดคุย แลกเปลี่ยนเรียนรู้ ความคิดเห็นซึ่งกันและกัน

2.3 ได้ตรวจสอบข้อมูลของตน และมีโอกาสได้แจ้งต่อเจ้าหน้าที่เพื่อแก้ไขข้อมูล หากข้อมูลนั้นมีความผิดพลาดคลาดเคลื่อน ซึ่งส่งผลต่อสิทธิประโยชน์ของตน

3. หากผู้มีสิทธิรับเบี้ยยังชีพ มีความประสงค์จะย้ายภูมิลำเนาระหว่างปี ควรแจ้งให้องค์การบริหารส่วนตำบลป่ากลางทราบก่อนการย้าย เพื่อประโยชน์ของตัวท่านเองในการให้องค์การบริหารส่วนตำบลป่ากลางได้ตรวจสอบและแจ้งสิทธิประโยชน์ที่ท่านควรได้รับ ดังกรณีตัวอย่างการย้ายภูมิลำเนา และสิทธิหลังการย้ายภูมิลำเนา

3.1 **กรณีตัวอย่างที่ 1** ท่านได้แสดงตนเดือนตุลาคม พ.ศ.2560 แล้วมีเหตุให้ย้ายภูมิลำเนาระหว่างเดือนตุลาคม – พฤศจิกายน พ.ศ.2560 **ผู้สูงอายุ** กรณีเช่นนี้ท่านจะต้องแจ้งให้องค์การบริหารส่วนตำบลป่ากลางทราบทันทีและจะต้องไปติดต่อลงทะเบียนที่องค์กรปกครองส่วนท้องถิ่นแห่งใหม่ที่ท่านย้ายภูมิลำเนาไปให้ทันภายในเดือนพฤศจิกายน พ.ศ.2560 เพื่อจะได้มีสิทธิรับเงินจากองค์กรปกครองส่วนท้องถิ่นแห่งใหม่ในเดือนตุลาคม พ.ศ.2561 โดยองค์การบริหารส่วนตำบลป่ากลางจะยังคงจ่ายเงินเบี้ยยังชีพให้ท่านจนถึงเดือนกันยายน พ.ศ.2561 **สำหรับผู้พิการ** ท่านจะต้องแจ้งให้องค์การบริหารส่วนตำบลป่ากลางทราบทันทีและจะต้องไปติดต่อลงทะเบียนที่องค์กรปกครองส่วนท้องถิ่นแห่งใหม่ที่ท่านย้ายภูมิลำเนาไปทันที เพื่อจะได้มีสิทธิรับเงินจากองค์กรปกครองส่วนท้องถิ่นแห่งใหม่ในเดือนถัดไป

3.2 **กรณีตัวอย่างที่ 2** ท่านได้แสดงตนเดือนตุลาคม พ.ศ.2560 แล้วมีเหตุให้ย้ายภูมิลำเนาหลังจากวันที่ 30 พฤศจิกายน 2560 เป็นต้นไป กรณีเช่นนี้ **ผู้สูงอายุ** ท่านจะต้องแจ้งให้องค์การบริหารส่วนตำบลป่ากลางทราบ และต้องไปลงทะเบียนที่องค์กรปกครองส่วนท้องถิ่นแห่งใหม่ที่ท่านย้ายภูมิลำเนาภายในเดือนพฤศจิกายน พ.ศ.2561 ซึ่งท่านจะมีสิทธิได้รับเงินเบี้ยยังชีพจากแห่งใหม่ในเดือนตุลาคม พ.ศ.2562 โดยทางองค์การบริหารส่วนตำบลป่ากลางจะยังคงจ่ายเงินเบี้ยยังชีพให้แก่ท่านจนถึงเดือนกันยายน พ.ศ.2562 **สำหรับผู้พิการ** ท่านจะต้องแจ้งให้องค์การบริหารส่วนตำบลป่ากลางทราบทันทีและจะต้องไปติดต่อลงทะเบียนที่องค์กรปกครองส่วนท้องถิ่นแห่งใหม่ที่ท่านย้ายภูมิลำเนาไปทันที เพื่อจะได้มีสิทธิรับเงินจากองค์กรปกครองส่วนท้องถิ่นแห่งใหม่ในเดือนถัดไป

ทั้งนี้ เมื่อองค์การบริหารส่วนตำบลป่ากลางได้รับทราบข้อมูลการย้ายภูมิลำเนาของท่าน จะทำให้องค์การบริหารส่วนตำบลป่ากลางสามารถดำเนินการแจ้งข้อมูลการย้ายภูมิลำเนาต่อองค์กรปกครองส่วนท้องถิ่นแห่งใหม่ เพื่อติดตามการยื่นคำขอขึ้นทะเบียนพร้อมบันทึกข้อมูลประวัติลงในระบบสารสนเทศเพื่อจัดการฐานข้อมูล และจะทำให้ท่านยังคงมีสิทธิรับเงินอย่างต่อเนื่อง หากท่านไปยื่นคำขอทะเบียนทันตามกำหนด

**หากท่านมีข้อสงสัยประการใด สามารถติดต่อสอบถามและขอรับคำแนะนำได้ที่ งานพัฒนาชุมชน สำนักงานปลัด องค์การบริหารส่วนตำบลป่ากลาง โทรศัพท์ 0-5479-2443 ต่อ 5 ในวันและเวลาราชการ นางเกษสุรินทร์ พอใจ นักพัฒนาชุมชน 098-7480362**